Σαπούνι+λεβάντας

φυσικά καλλυντικά, αλχημείες & ελιξίρια

η εύκολη εκδοχή......

Μια εύκολη παλιομοδίτικη συνταγή. Στο παραδοσιακό σαπούνι ελαιολάδου προσθέτουμε γάλα, μέλι και βούτυρο κακάο που περιποιούνται την επιδερμίδα καθώς κάνουμε μπάνιο. Τα άνθη και το αιθέριο έλαιο λεβάντας έχουν αντισηπτικές και χαλαρωτικές ιδιότητες.

Ιδού τα υλικά:

- 2 κούπες (500 ml) φυσικό άσπρο σαπούνι ελαιολάδου (κομμένο σε μικρά κομμάτια και τριμμένο στον τρίφτη ή σε ένα δυνατό μπλέντερ)

- ½ κούπα αποσταγμένο νερό

- 4 κουταλιές γάλα σε σκόνη

- 2 κουταλιές βούτυρο κακάο (λιωμένο σε μπαίν-μαρί)

- 1 κουταλάκι του γλυκού μέλι

- ½ κούπα αποξηραμένα άνθη λεβάντας

- 50 σταγόνες αιθέριο έλαιο λεβάντας

- Προαιρετικά: 1-2 σταγόνες μοβ χρώμα ζαχαροπλαστικής

- Φόρμες για το σαπούνι (μπορεί να είναι μικρές σαπουνοθήκες, μικρές φόρμες γλυκών ή ένα ορθογώνιο τάπερ)

Περνάμε από το μπλέντερ τη μισή ποσότητα από τα αποξηραμένα άνθη λεβάντας μέχρι να πάρουμε μια πολύ λεπτή πούδρα. Την υπόλοιπη ποσότητα την αλέθουμε σε μεγαλύτερα κομμάτια που να «στέκονται» στην υφή.

Βάζουμε το τριμμένο σαπούνι, το νερό, το γάλα, το μέλι και το βούτυρο κακάο σε ένα βαθύ πυρέξ ή ανοξείδωτο σκεύος και το τοποθετούμε με μπαίν-μαρί. Αφήνουμε τα υλικά σε μέτρια προς χαμηλή φωτιά για 1 ώρα τουλάχιστον ανακατεύοντας κατά διαστήματα μέχρι να έχουμε ένα παχύρρευστο ομοιογενές μείγμα.

Αποσύρουμε το μείγμα και ρίχνουμε αμέσως (προαιρετικά) το χρώμα ζαχαροπλαστικής ανακατεύοντας σχολαστικά για να έχουμε ομοιόμορφο χρώμα.

Προσθέτουμε τα αποξηραμένα άνθη και το αιθέριο έλαιο, ανακατεύουμε το μείγμα ώσπου το αιθέριο έλαιο να αναμιχθεί ομοιόμορφα παντού, και τοποθετούμε το μείγμα στις φόρμες.

Σκεπάζουμε τις φόρμες με ένα βαμβακερό πανί και περιμένουμε αρκετές μέρες μέχρι να στερεοποιηθούν τα υλικά. Αν χρησιμοποιήσουμε μια μεγάλη φόρμα, δεν πρέπει να αφήσουμε το μείγμα να σκληρύνει πολύ. Το ξεφορμάρουμε και το κόβουμε σε ορθογώνια κομμάτια με τη βοήθεια ενός χάρακα. Αν χρησιμοποιήσουμε μικρές φόρμες αφήνουμε το μείγμα να σκληρύνει περισσότερο για να σιγουρευτούμε ότι δεν θα χάσει το σχήμα του.

Και στις δύο περιπτώσεις, αφού ξεφορμάρουμε τα σαπούνια, τα τοποθετούμε σε ταψί στρωμένο με ένα βαμβακερό πανί. Με ένα άλλο πανί τα σκεπάζουμε και τα τοποθετούμε σε μέρος ζεστό και ξηρό, για 4-6 εβδομάδες. Είναι σημαντικό να γυρίζουμε την κάτω πλευρά προς τα πάνω καθημερινά, για να σκληρύνουν ομοιόμορφα και για να μη χάσουν το σχήμα τους.

Χρειάζεται λίγη υπομονή αλλά....φτιάξατε το δικό σας εύκολο σαπούνι!

vasvoe, νομίζω ότι το καλάθι με τα δώρα περιποίησης σώματος είναι έτοιμο!